Davlat mulki obyektlarini sotish tartibini soddalashtirish bo‘yicha eksperiment o‘tkazish taklif qilinmoqda

O‘zbekiston Iqtisodiyot va sanoat vazirligi “Davlat mulki obyektlarini sotish tartib-taomillarini yanada takomillashtirish chora-tadbirlari to‘g‘risida”gi Prezident qarori loyihasini muhokamaga qo‘ydi.

Iqtisodiyot va sanoat vazirligi va Davlat aktivlarini boshqarish agentligining tuman (shahar) hokimlariga o‘zlarining bo‘ysunuvidagi hududda joylashgan umumiy egallagan maydoni 1000 kvadrat metrgacha bo‘lgan bo‘sh turgan davlat mulki obyektlarni (O‘zbekiston Prezidentining 2018-yil 11-oktabrdagi PF-5552-sonli farmonining 4-bandida ko‘rsatilgan obyektlar bundan mustasno) ularni baholamasdan, 1 so‘mga teng qiymatdagi boshlang‘ich narxda E-ijro auksion elektron savdo maydonchasida auksionga chiqarish orqali investitsiyaviy va ijtimoiy majburiyatlarni belgilagan holda o‘rnatilgan tartibda sotish to‘g‘risida qaror qabul qilish huquqini berish orqali davlat mulki obyektlarini sotish tartibini soddalashtirish bo‘yicha eksperiment o‘tkazish haqidagi takliflari ma’qullanishi mumkin.
Belgilanishicha:
O‘zbekiston Prezidentining 2017-yil 16-iyundagi “Davlat mulki obyektlarini sotish tartib-taomillarini yanada takomillashtirish chora-tadbirlari to‘g‘risida” PQ-3067-son qaroriga o‘zgartirish va qo‘shimchalar kiritiladi.
 
Davlat aktivlarini boshqarish agentligi, Iqtisodiyot va sanoat vazirligi 2020-yilning 1-iyuliga qadar Prezident Administratsiyasi va Vazirlar Mahkamasiga eksperiment o‘tkazish natijalari bo‘yicha umumlashtirilgan ma’lumotlarni qonunchilikka o‘zgartirish va qo‘shimchalar kiritish to‘g‘risidagi takliflar bilan birgalikda kiritadi.